Arkitekturo aŭ arĥitekturo estas arto pri konstruado de diversaj strukturoj. Nome estas kaj arto kaj tekniko projekcii, desegni, konstrui kaj modifi la homan habitaton, inklude ĉiajn konstruaĵojn, arkitekturajn kaj urbajn strukturojn kaj spacojn. La termino «arkitekturo» devenas el la greka ἀρχ- (arĥ- radiko de la vorto ‘estro’ aŭ ‘aŭtoritato’), kaj τέκτων (tekton ‘ĉarpentisto’). Tiele, por la antikvaj grekoj, la arkitekto estis la estro aŭ direktoro de la konstruo, kaj arkitekturo la tekniko aŭ arto de tiu kiu faris la projekton kaj estris la konstruon de la konstruaĵoj kaj strukturoj, ĉar la vorto τεχνή (teĥné) signifas ‘kreadon, inventon aŭ arton’. De tiu devenas la vortoj «tekniko» kaj ankaŭ «tektoniko» (‘konstruiva’).